दिनै अदालगुरि जिल्लानि टंलाआव खौरांगिरिफोरजों जानाय मोनसे मोगामोगिआव गबिन्द बसुमतारीआ इउबिपिअ’नि दैदेनगिरिजों लोगोसे माखासे मावथिफोरा बिजेपिआव हाबहैनाया दुखु नांथाव ৷ मानोना बिथांमोननि थाखाय बिटिआर गोरोबथानि गेजेरजों बर’-कसारि अवेलफेयार अट’नमास काउन्सिल दानायनि दाबिआ सोस’नजानायमोन ৷ बर’ कसारि वेलफेयार अट’नमास काउन्सिल दाखांनानै गासैबो राजखान्थि दोलोआव हाबहैयालासे खौसेयैनो इउबिपिअ’ महरै थानायमोनब्ला बांसिन मोजां जागौमोन आरो बे काउन्सिलनि खामानिफोरखौ खौसेयैनो मावफुंलांनो हागौमोन होन्नानै फोरमायो ৷ बिनि अनगायैबो बिथां बसुमतारिआ बुंबा दि इउपिपिएलनि सोरखार फैयोब्ला एनडिएफबिनि जेसेबां सोद्रोमाफोर दं बिथांमोननि मोननो गोनां अनसुंथाय, गायसन्नाय, केस दैखांनाय बायदिफोरनि हाबा मावनो राहा लागोन ৷ नाथाय जायफोरा इउपिपिएलनि अनगायै गुबुन दोलोआव हाबहैबाय, बिथांमोननि थाखायबो खामानि मावगोनब्लाबो बिपिएफआ जोंनि थाखाय जौगानाय खामानि मावगोनना मावा बियो साननो गोनां होन्नानै बुङो ৷